ทองปิดลบ 7.7 ดอลล์
สัญญาทองคำตลาดนิวยอร์กปิดลบ 7.7 ดอลล์ ที่ 1,378.9 ดอลลาร์/ออนซ์  หลังนักวิเคราะห์ลดคาดการณ์ราคาทอง
29 พ.ค. 2556

สัญญาทองคำตลาดนิวยอร์กปิดลบ 7.7 ดอลล์ ที่ 1,378.9 ดอลลาร์/ออนซ์  หลังนักวิเคราะห์ลดคาดการณ์ราคาทอง
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 7.7 ดอลลาร์ หรือ 0.56% ปิดที่ 1,378.9 ดอลลาร์/ออนซ์ หลังจากเคลื่อนไหวในช่วง 1372.10-1401.00 ดอลลาร์
สัญญาทองคำร่วงลงเพราะได้รับแรงกดดันจากการแข็งค่าของสกุลเงินดอลลาร์สหรัฐ โดยดอลลาร์แข็งค่าขึ้นหลังจากคอนเฟอเรนซ์ บอร์ดรายงานว่า ดัชนีความเชื่อมั่นผู้บริโภคของคอนเฟอเรนซ์ บอร์ด พุ่งสู่ระดับ 76.2 ในเดือนพ.ค. สูงกว่าที่นักเศรษฐศาสตร์คาดการณ์ไว้ ขณะที่สแตนดาร์ด แอนด์ พัวร์/เคส ชิลเลอร์เปิดเผยว่า ดัชนีราคาบ้านในเดือนมีนาคมเพิ่มขึ้น 10.9% จากเดือนเดียวกันของปีที่แล้ว ซึ่งเป็นการเพิ่มขึ้นมากที่สุดในรอบ 7 ปี
นอกจากนี้ สัญญาทองคำยังได้รับปัจจัยลบหลังจากเจพีมอร์แกน คาเซนอฟ ปรับลดคาดการณ์ราคาทองคำในปี 2556 ลงเหลือ 1,595 ดอลลาร์/ออนซ์ จากที่เคยคาดการณ์ไว้ที่ 1,745 ดอลลาร์/ออนซ์ ขณะที่แบงก์ ออฟ อเมริกา เมอร์ริลลินช์ ปรับลดคาดการณ์ราคาทองคำในปี 2556 ลง 12% มาอยู่ที่ระดับ 1,478 ดอลลาร์/ออนซ์